nb de sv en da en de it en fr de sv en de en da en en de da en en en en en en en en en en en it en da da nb nl nl nl nl nl zh fr fr fr fr ja fr en nb sv da id da da nb da da da da da da it da da en da nb da da da da da da it da da en da nb da da da da da da da it da da da da en da da da da da en da nb da da da da da it da da da da nb da da da da da da pl da da da en da da nb da da da da da da da da da en da nb da da da da da da da da nb nb da da da da da da da da da da en en da nb da da da da da da da da da da da en da da nn da da da da da nb nn da da da da nb da nn da da da da da nb nl da tr da en es en en
Top 10 – Gode Halloween-gys
7 fremragende film om kulter
7 fremragende film om zombier
7 fremragende film med Bruce Willis
ANNABELLE – CREATION: Den dæmoniske dukke er tilbage
Blu-ray: Creepy dukker, fæle dæmoner og en håndfuld forskræmte piger. En vinder-kombination i skrækfilmens verden. I hvert fald i min, da ovenstående er noget nær den perfekte opskrift på et neglebidende godt gys for undertegnede.
Desværre leverer den ellers ok stemningsfulde ‘Annabelle: Creation’ bare ikke den gysende grumme vare i særligt høj grad. Derimod japper filmen noget forvirret rundt i sin historie og genrens velkendte virkemidler – uden at tilføje dem den nødvendige skrækkens pondus eller de veltimede jump scares, der ellers forsøges leveret.
Her er tale om en prequel til ‘Annabelle’ fra 2014. Således er det altså skabelsen af den dæmoniske dukke, man her er vidne til. Og som det er kutyme, starter det hele sådan nogenlunde stille, roligt og uskyldigt ud med en flok børnehjemspiger og deres nonne, som flytter ind hos en dukkemager og hans syge kone. What could go wrong?
Ja, du gættede rigtigt – for snart knirker døre, underligt lyde lyder i natten og skumle gespenster gemmer sig i det store hus, som naturligvis ligger langt fra alting. Ja, den dæmoniske og skummelt udseende dukke Annabelle rører på sig. Det går dog kun alt for sent op for den søde flok af piger, der snart ser sig fanget i et dæmonisk spil på liv og død.
Desværre er der bare ikke rigtigt nogen af de medvirkende, der for alvor brænder igennem. Så det er heller ikke her, man kan kaste sin følelsesmæssige krog i eskapaderne, der forbliver noget emotionelt flade, selvom her er søde pigers liv på spil. Det er altså i høj grad uhyggen, der bliver nødt til at bære løjerne hjem. Det gør den desværre bare ikke.
Det bliver kun til et par ok fine tilløb til nogle myrekrybende grumme scener – de forløses bare aldrig videre gysende tilfredsstillende. ‘Annabelle: Creation’ ender derfor også med at være en frustrerende oplevelse, da potentialet er der. Men jeg blev bare aldrig for alvor skræmt eller revet med af pigernes kamp mod ondskaben.
Blu-ray-udgivelsen byder desuden på en omgang ekstramateriale, hvor man blandt andet kan gå på opdagelse i ‘Te Conjuring’-universet, som er det, filmen udspringer af, mens der også medfølger to horror-kortfilm samt slettede scener og et kommentarspor med instruktøren med mere.
– ‘Annabelle: Creation’ udkommer på dvd og Blu-ray den 14. december 2017.
SPIDER-MAN – HOMECOMING: Charmerende spindelvævssvinger er tilbage på nye eventyr
Superhelt på Blu-ray: Indenfor de seneste 15 år har vi set flere inkarnationer af og film med Spider-Man. Nu er den flinke og nørdede superhelt tilbage med en ny skuespiller i titelrollen. Og ja spindelvævssvingeren gør et charmerende comeback med ‘Spider-Man: Homecoming’, der er et både morsomt og ganske medrivende bekendtskab med veldoseret action.
For selvom vi vælter os i superheltefilm tilføres der her ny og en mere intim energi til Marvel-heltenes stadigt voksende univers. Det gælder nemlig blandt andet hverken om at redde millionbyer eller hele Jorden. Fortællingen er lokalt funderet og har således også noget lokalt på spil, hvilket giver filmen om den nyudklækkede superhelt et fint nærvær.
Filmen er da i høj grad også fortællingen om en ungt knægt, der har problemer med skolen, livet og kærligheden. En ‘coming of age’-fortælling, hvor hovedpersonen tilfældigvis er en superhelt in spe. Men naturligvis er her også en skurk på spil – uden, at han tager bombastisk fokus. Michael Keaton er således god som skurken Vulture med robotvinger og et skælmsk smil på læben.
Desuden er Tom Holland virkelig velcastet som den småkejtede Peter Parker samt som en vittig og handlekraftig Spider-Man. Med sin drengede charme, rappe replikker og nørdede samt ligeledes generte kant udgør han en både troværdig og relaterbar helt, der er ved at finde sit fodfæste i livet og ikke mindst i rollen som superhelt – hvilket han ivrigt søger bekræftelse som.
Robert Downey Jr. dukker op som Tony Stark aka Iron Man og fungerer ligeledes som Spider-Mans flabede, men også hjælpsomme mentor. Det er dog hele vejen Spider-Mans film, hvor hverken karismatiske Downey Jr. eller Keaton stjæler mere end nødvendigt af rampelyset. Det giver filmen et godt og fokuseret flow, der således også giver Peter Parker fint lov til at blive foldet ud som den nye dreng i Marvel-klassen.
Tom Holland bakkes desuden morsomt op af sin klassekamerat og ‘comic relief’ Ned spillet veloplagt af Jacob Batalon, mens Laura Harrier desværre ikke bliver til meget andet end en let, men sød flirt for Peter. Det er altså Tom Holland, der får lov at træde i karakter som et morsomt og engagerende bekendtskab, der gør, at jeg ser frem til kommende film med denne nye Spider-Man.
Blu-ray-udgivelsen byder endvidere på mere en 60 minutters ekstramateriale, der går bagom film og giver et indblik i de forskellige aspekter ved produktionen. Man finder blandt andet slettede samt forlængede scener, videre til fjol fra settet og et kig på Spider-Mans historie i den større Marvel-fortælling med mere.
– ‘Spider-Man: Homecoming’ udkommer på Blu-ray den 20. november.
GET OUT: Et paranoiafyldt møde med svigerforældrene
Blu-ray-anmeldelse: De fleste kender vel til det der med at skulle møde svigerforældrene for første gang. Det kan være en nervepirrende oplevelse – og måske endda også en udfordring. Det bliver det i hvert fald for Chris i den forrygende intense og potent underspillede horror-mystery-thriller ‘Get Out’.
Her er der nemlig tale om en yderst veldrejet og legesyg genrebastard. For udover at være et grundlæggende spændende bekendtskab, mikser ‘Get Out’ også skarpe, vittige og udfordrende sociale kommentarer samt ikke mindst veldrejede raceproblematikker, fordomme og dilemmaer i den allerede vildt medrivende gryde af engagerende paranoia.
På overfladen er alt dog tilsyneladende fryd og gammen hos de velhavende og hvide svigerforældre. Men gemmer der sig noget sinistert bag det pæne, velmenende og joviale ydre? Eller er det i virkeligheden bare Chris, der får bygget bange anelser op ud af intet, fordi han er nervøs ved at være den eneste sorte i selskabet? Altså lige udover de ligeledes sorte tjenestefolk.
Det er blandt andet netop balancegangen mellem det normale på den ene side og på den anden side Chris’ tiltagende paranoia, som den spillefilmsdebuterende instruktør Jordan Peele så fornemt forløser og medrivende mestrer i ‘Get Out’. Som eksempelvis når Chris synes, at han betragtes på en underlig måde af husets øvrige gæster ved en stor og hvid komsammen. Men hvorfor underligt?
Det er således urovækkende underspillet og med subtile forvarsler, at filmen folder sig elegant og gribende ud – i takt med, at opholdet hos svigerforældrene kun synes at blive mere og mere mystisk. Men præcist hvad, der synes at være på færde bag facaden er ikke sådan for Chris – eller mig – at sætte fingeren på. Jeg er derfor også med i både paranoiaen og tvivlen hos Chris hele vejen. Forrygende!
Daniel Kaluuya har som Chris en umiddelbar likeability, der gøder jorden for min indlevelse, mens han også nuanceret portrætterer det at være akavet midtpunkt – både når det kommer til andres og egne fordomme. Allison Williams er sød og sej som den støttende kæreste Rose, mens Bradley Whitford og Catherine Keener som svigerforældrene formår at indgyde både kærlighed og ubehag alt efter, om det er Chris’ paranoia, der har overtaget modsat kærestens beroligende ord.
Du bør dog vide så lidt som muligt, inden du ser ‘Get Out’. For ja, du skal naturligvis se den. Filmen lever nemlig – udover af sin velformulerede paranoia – også af sine veldoserede overraskelser samt plotmæssige ledetråde, der både viser en på rette vej og ikke mindst på afveje. Så ja, drop filmens trailer og andres omtaler. Stol i stedet blot på mig, når jeg siger, at ‘Get Out’ for mit vedkommende er en af årets hidtil bedste filmoplevelser.
Blu-ray-udgivelsen indeholder desuden en omgang ekstramateriale, der byder på en alternativ slutning samt slettede scener med valgtfrit kommentarspor med instruktøren Jordan Peele, som desuden også har indtalt et kommentarspor til hele filmen. Herudover bliver der kigget nærmere på filmen samt diskuteret med et panel bestående af instruktøren og castet.
– ‘Get Out’ udkommer på Blu-ray den 18. september.
https://filmskribenten.dk/wp-content/uploads/2017/03/Get-Out-biograf-thumb.jpg 350 620 Bjarke Friis Kristensen https://filmskribenten.dk/wp-content/uploads/2018/11/logo.png Bjarke Friis Kristensen2017-09-21 07:40:302017-09-21 08:14:58GET OUT: Et paranoiafyldt møde med svigerforældrene
RAW: Et potent ungdoms- skråstreg kannibal-drama
8. september 2017/i Blu-ray-anbefaling, Blu-ray/DVD /af Bjarke Friis Kristensen
Blu-ray-anbefaling: En af de film, der er blevet snakket en del om på diverse filmfestivaller rundt omkring i verden de seneste par år er instruktør Julia Ducournaus rå, engagerende og franske ungdoms-skråstreg-kannibal-drama ‘Raw’ fra 2016. Nu er den udkommet på Blu-ray – og ja, jeg kan da kun anbefale folk at se den, hvis man er til outrere og medrivende ungdomsfilm med en blodig bagside.
Folk skulle nemlig efter sigende være besvimet under filmen og endda have forladt visninger af ‘Raw’ på flere festivaler. Helt så slem synes jeg nu ikke, at den er. Så bare rolig. For den blodige slagsside fylder ikke nær så meget, som det måske rygtes til at gøre. Det er dog uanset hvad et både fremragende og potent ungdomsportræt, der leger brutalt og fåmælt med kannibalgenren.
‘Raw’ er grundlæggende nemlig ikke en blodmæskende og choksøgende film, men en dragende ’coming of age’-fortælling. En yderst potent film, hvor man følger den bly vegetar Justine, som starter på en dyrlægeskole, hvor hun i mødet med det vilde nye ungdomsliv på skolen finder nye sider af sig selv – nye lyster og impulser, og altså blandt andet også lysten til kød…
Den franske instruktør Julia Ducournau har et solidt og engagerende greb om det fine og nuancerede ungpige-portræt samt om portrættet af skolelivet, mens uhyggen fornemt sniger sig ind på mig undervejs. Ja, der er da også et par vellykket klamme scener. Et par plotdrejninger er dog en smule for forcerede til mig, men troværdigheden i karaktererne overlever – ikke mindst takket være skuespillerne, særligt en Garance Marillier som den både sarte og stærke Justine.
– ‘Raw’ udkommer på Blu-ray den 4. september 2017.
https://filmskribenten.dk/wp-content/uploads/2016/11/raw-02-CPH-PIX-2016.jpg 350 620 Bjarke Friis Kristensen https://filmskribenten.dk/wp-content/uploads/2018/11/logo.png Bjarke Friis Kristensen2017-09-08 08:41:162017-09-08 08:41:16RAW: Et potent ungdoms- skråstreg kannibal-drama
LIFE: På røvtur i rummet med et herligt slimet rumbæst
13. august 2017/i Anmeldelser, Blu-ray/DVD /af Bjarke Friis Kristensen
Blu-ray-anmeldelse: Med rumgyset Life står den på good ol’ monster fun in space. Her er dog ikke just tale om en revolutionerende omgang monsterballade, men mindre kan så absolut også gøre det – hvilket er tilfældet her. For hele den skønne monsterfest serveres fermt, slimet og tempofyldt. Ja, det er ganske enkelt et herligt og hurtigt monsterfix, der fungerer på egne simple præmisser.
Vi befinder os om bord på en rumstation – naturligvis klaustrofobisk placeret i rummet og med et trængt indre, hvor astronauterne ender med at kæmpe for livet. For da de i prøver fra Mars’ overflade finder en lillebitte levende livsform, ved jeg jo udmærket godt, hvad klokken har slået. Den fremmede livsform viser sig nemlig at ville overleve – koste hvad det vil af liv blandt crewet.
Så inden du når at få alt for mange popcorn galt i halsen, vokser den ellers lille rumklat sig nemlig større, stor og slimet i takt med, at besætningsmedlemmerne bliver færre og færre. En lige til og simpel monsterpræmis, som ganske vist er set flere gange før. Her er præmissen dog både medrivende og underholdende eksekveret hele vejen frem mod den intenst buldrende finale.
Blandt det hårdt prøvede mandskab finder man blandt andre en rolig, mut og cool Jake Gyllenhaal videre til en kæk og handlekraftig Ryan Reynolds samt Rebecca Ferguson, der holder det kølige overblik. Desværre kommer jeg ikke rigtigt ind under huden på nogle af karaktererne, så det følelsesmæssige engagement er det altså småt med for mit vedkommende.
Men selvom jeg ikke just må tørre tårer væk, når endnu en astronaut blodigt må lade livet, så har de medvirkende tilpas med nærvær og indlevelse i monsterhalløjet til, at jeg er med dem, når lortet brænder på. Hertil kommer nogle både smukt og elegant eksekveret kamerature rundt i rumskibet blandt det svævende crew. Det hiver noget vægtløs rumpoesi ind i røvturen i rummet, hvor det slimede bæst skaber panik.
Blu-ray-udgivelsen indeholder endvidere en omgang ekstramateriale, som du fint kan dykke ned i som et ok supplement til monsterfilmen. Her finder du blandt andet en række slettede scener samt et kig på det at lave filmen videre til også et kig på, hvordan man skabte monstret, mens der er også er et kig på de medvirkende astronauters dagbøger.
– Life udkommer på dvd, Blu-ray og 4K Ultra HD den 7. august 2017.
https://filmskribenten.dk/wp-content/uploads/2017/08/Life-Blu-ray-thumb.jpg 378 800 Bjarke Friis Kristensen https://filmskribenten.dk/wp-content/uploads/2018/11/logo.png Bjarke Friis Kristensen2017-08-13 09:08:232017-08-13 09:08:23LIFE: På røvtur i rummet med et herligt slimet rumbæst
TERMINATOR GENISYS: Arnold er en hyggelig dræberrobot på forrygende 4K Ultra HD
19. juli 2017/i Anmeldelser, Blu-ray/DVD /af Bjarke Friis Kristensen
4K Ultra HD: Der er så meget galt med dette cheesy, larmende og ofte pinlige femte kapitel i Terminator-sagaen. Af selvsamme årsager er Terminator Genisys også en underholdende film. Et kolossalt trainwreck, der bare gerne vil underholde og derfor banker ufortrødent afsted uden at tænke særligt meget over andet end, hvor meget, der kan sprænges i luften. Det er en del, kan jeg godt afsløre. Nu er filmen udkommet på 4K Ultra HD, hvor løjerne i den grad ser flotte ud og lyder hamrende godt.
Jeg er ikke sikker på, hvor meget du skal hænge dig i historien – det lader det i hvert fald ikke til, at manusforfattere har gjort. De har dog været ivrige efter at få presset flest mulige påklistrede referencer til seriens to første film ind i dette CGI-skrummel, hvor Arnold Schwarzenegger er tilbage som gammelmands-Terminator med gråt hår og de samme one-liners. Det er tydeligt, at han nyder at indtage sin legendariske rolle – og ja, det smitter positivt af på mig.
Men ok, plottet: Skynet – det der system styret af kunstig intelligens, der vil udslette menneskeheden – har sendt en Terminator tilbage i tiden for at dræbe Sarah Conner, så hun ikke får sin søn, John Conner, der bliver modstandslederen i kampen mod Skynet. Oprøreren Kyle Reese tager også turen tilbage i tiden for såedes at beskytte Sarah Conner – og får her hjælp fra gamle robot-Arnie.
Ja, det lyder bekendt – og det er det også. Men jeg vil ikke begynde at holde filmen op mod James Camerons to første mesterlige film i serien. I så fald får Terminator Genisys og dens tidsrejsevolapyk ikke en fod til jorden. Men som sit egen klodsede, kulørte og overdrevne science fiction-spektakel underholder den mig. For det er altså lækkert at se Arnold gå en til en med onde robotter, mens vildt mange ting sprænger i luften.
Mindre lækkert er det, at franchisens coolness og dystopiske ubehag lægges i graven til fordel for en skamskudt historie og fjollet nostalgi. Eksempelvis dårlig humor som når Arnie gentagne gange mekanisk forsøger sig med et robotsmil, helt ærligt. Der er for meget morfar og for lidt badass tilbage i Terminator – og så er det i det hele taget småt med mindeværdige karakterer.
En lidt ligegyldig Emilia Clarke får aldrig nødvendig autoritet som Sarah Conner, men forbliver en lille pige med et for stort gevær, mens Jai Courtney mangler karisma og så er Jason Clarke er aldrig rigtig farlig, men blot klichéfuld som skurk. Ja, Terminator Genisys er et underholdende skrummel, der med al sin barnlige glæde over at lege med tidsmaskiner, dræberrobotter og Arnold iført automatvåben får snublet sig ok i mål.
4K Ultra HD samt ekstramateriale
Ganske vist er filmen noget ujævn, men 4K Ultra HD-udgivelsen er absolut solid. Billedet står veldefineret, farvemættet og detaljerigt, hvor både robotter, gamle Arnolds rynker og eksplosioner kommer til sin ret. Lækkert. Lydsporet brager dynamisk med velbalancerede og klare niveauer og er ligeledes en stor, teknisk fornøjelse. Udgivelsen indeholder mere end en times ekstramateriale, mens filmen også følger med på Blu-ray.
Man får tre featuretter, der med optagelser fra produktionen samt interviews af cast og crew ser nærmere på castet, hvor der ikke spares på rygklapperi på kryds og tværs, mens kigget på filmens locations er mere interessant, hvor man blandt andet får indblik i det at genskabe både 1980’er og ikke mindst fremtiden og slutteligt er der et kig på filmens imponerende special effects, blandt andet og ikke mindst genskabelsen af unge Arnold.
– Terminator Genisys er udkommet på 4K Ultra HD + Blu-ray den 6. juli 2017.
https://filmskribenten.dk/wp-content/uploads/2017/07/Terminator-Genisys-4k-ultra-hd-Blu-ray.jpg 525 700 Bjarke Friis Kristensen https://filmskribenten.dk/wp-content/uploads/2018/11/logo.png Bjarke Friis Kristensen2017-07-19 16:31:162017-07-19 16:31:16TERMINATOR GENISYS: Arnold er en hyggelig dræberrobot på forrygende 4K Ultra HD
A CURE FOR WELLNESS: Jagten på sundhed byder på en foruroligende grum bagside
19. juli 2017/i Anmeldelser, Blu-ray/DVD /af Bjarke Friis Kristensen
Blu-ray-anmeldelse: Bered dig på et rundtosset, tosset og bizart kurophold med Gore Verbinskis billedskønne A Cure For Wellness, der nu er udkommet på en forrygende flot og ligeledes vellydende Blu-ray. For det er absolut ikke noget normalt kursted, der venter børsmægleren Lockhart. Han sendes nemlig til de smukke alper for at hente sit firmas CEO hjem fra et luksuriøst spaophold, da der er brug for ham hjemme i New York.
Det står dog hurtigt klart for enhver, at der forgår fordækte ting i kulissen på det ellers tilsyneladende sunde ydre i Alpernes idylliske omgivelser. Lockharts tur bliver således snart en tur ind i et spind af hemmeligheder, hvor en mystisk kur ikke er nær så sund for kurstedets patienter, som de går og tror.
Desværre er mysteriet bare ikke videre medrivende udfoldet – og både twists and turns i det kringlede plot formår ikke at holde liv i hemmelighederne og min interesse for Lockharts tur ind i det lyse spabads mørke bagside. Hertil bliver mysteriet for hurtigt gennemskueligt – og de onde protagonister for forudsigeligt portrætteret. Til gengæld er der flot schwung på filmens dragende billedside.
For ja, det er visuelt, filmen viser overskud. Her bliver jeg i flere scener draget ind i et psykologisk mørke, hvor virkeligheden slår knuder og mareridtet venter sammen med Lockharts rejse ind i sundhedens grimme skyggesider. Herligt. Desværre er Dane DeHaan i hovedrollen som Lockhart bare ikke et engagerende nok bekendtskab til, at jeg rives med at hans fortælling.
Der er ganske enkelt for få overraskelser i ham og det plot, der forsøger at krølle sig mystisk om Lockhart, hans traumeramte fortid og kurstedets grumme bagside. Filmen forsøger endvidere med en kras kommentar på en usund jagt på sundhed, der blot avler det modsatte af, hvad målet er – og hvem er for eksempel i virkeligheden de syge i vores samfund?
Desværre er filmen bare aldrig for alvor spændende andet momentant – og så er de knap 2 timer og 30 minutters spilletid bare for langt for filmens eget bedste. Til gengæld imponerer eskapaderne visuelt med velkomponerede billeder af kurbadet. Både den harmoniske overflade og den mareridtsfyldte bagside, mens der venter en herligt bizar, klam og bombastisk finale. Men jeg savner endvidere mere af finalens vanvid i den øvrige spilletid, hvor de samme pointer og scener synes at køre en smule i ring.
Billede, lyd og ekstramateriale
Blu-ray-udgivelsen imponerer med en veldefineret, farvemættet og smuk billedside, men også det dynamiske lydspor smyger sig elegant og velbalanceret om de forførende billeder. En fornøjelse! Ekstramaterialet byder på en slettet scene samt billeder fra filmens videre til et kig på filmens score samt tre af filmens trailers. God fornøjelse med et velorkestreret mareridt på en yderst flot og vellydende Blu-ray.
– A Cure For Wellness udkommer på dvd og Blu-ray den 6. juni 2017.
https://filmskribenten.dk/wp-content/uploads/2017/07/a-cure-for-wellness-blu-ray-thumb.jpg 451 700 Bjarke Friis Kristensen https://filmskribenten.dk/wp-content/uploads/2018/11/logo.png Bjarke Friis Kristensen2017-07-19 16:09:392017-07-19 16:09:39A CURE FOR WELLNESS: Jagten på sundhed byder på en foruroligende grum bagside
MOONLIGHT: Et stille drama med store følelser bag det rå ydre
14. juli 2017/i Anmeldelser, Blu-ray/DVD, Streaming /af Bjarke Friis Kristensen
Anmeldelse: Det lavmælte, dragende og smukke coming-of-age-drama ‘Moonlight’ vandt blandt andet en Oscar for bedste film – og har i det hele taget modtaget en stjerneregn fra øvrige anmeldere. Jeg har dog først selv fået den set nu. Ja, det var da bestemt også på tide.
Jeg er dog ikke – desværre – blæst helt omkuld af filmen, der følger Chiron gennem tre aldre: Fra barn til teenager og voksen. En tumult tilværelse med en fraværende alenemor, stoffer, mobberier i skolen og en spirende seksualitet, der ikke er sådan at få styr på. Drenge eller piger? Altså en mere eller mindre klassisk fortælling om en underkuet dreng med sit at slås med.
Men selvom jeg måske ikke blev revet helt så meget med, som jeg kunne ønske mig, så løftes filmen og den en smule banale fortælling af engagerende skuespilspræstationer og ikke mindst af den blændende billedside, der med sine mættede farver fornemt og forførende førte mig ind i fortællingen og gav dragende nuancer til ellers hverdagsagtige situationer. Fornemt.
Det er altså bestemt en forrygende velcastet fortælling, hvor blandt andet Chiron i samtlige tre aldre alle rammer samme formælte og underkuede karakter – dog med fine nuanceforskelle fra alder til alder. Fra den helt mutte og forskræmte knægt videre til en forknyt teenager, der dog godt tør at slå igen til en voksen med endnu flere undertrykte følelser lige bag sit ellers barske ydre.
‘Moonlight’ har altså flere ting kørende for sig, men dramaet mangler desværre for mit tilfælde at kravle helt ind under huden – for at bruge en floskel. Men ikke desto mindre er det her, at filmen for mig mangler pondus. Måske fordi der mangler at være mere reelt på spil? Dramaet peger meget indad og bliver for mig måske også derfor for introvert til, at jeg sådan for alvor gribes.
Men nej, der er ikke noget i vejen med en måske nok lidt banal fortælling, hvis blot den fortælles medrivende nok. Men når konflikterne – som her – primært udspiller sig bag det stille og barske ydre, så mangler jeg en mere gribende indgang til følelserne, som er i spil. Det sagt, så ER filmen som nævnt både en smuk samt velspillende oplevelse, hvilket da også er nok til, at den kommer fint i mål for mit vedkommende – men desværre heller ikke så meget mere end det.
- ‘Moonlight’ kan nu ses på VOD samt købes på dvd eller Blu-ray.
https://filmskribenten.dk/wp-content/uploads/2017/07/Mooonlight-thumb.jpg 394 700 Bjarke Friis Kristensen https://filmskribenten.dk/wp-content/uploads/2018/11/logo.png Bjarke Friis Kristensen2017-07-14 06:22:392017-07-14 06:22:39MOONLIGHT: Et stille drama med store følelser bag det rå ydre
T2 TRAINSPOTTING: Tilbage til Edinburgh 20 år senere
13. juli 2017/i Anmeldelser, Blu-ray/DVD /af Bjarke Friis Kristensen
Blu-ray-anmeldelse: Lad mig bare her fra starten sige, at jeg ikke har et hverken synderligt nært eller for den sags skyld nostalgisk forhold til Danny Boyles spruttende vilde Trainspotting fra 1996. Andet end, at jeg bestemt godt kan lide den. Men var der nu også behov for en fortsættelse?
Den er i hvert fald nu landet på Blu-ray og bærer titlen T2 Trainspotting. Danny Boyle er tilbage i instruktørstolen, mens Ewan McGregor, Ewen Bremner, Jonny Lee Miller og Robert Carlyle ligeledes er tilbage i deres respektive roller. Bare 20 år senere. Og ja, både tiden er gået og gået i stå for dem her to årtier senere.
For hvordan er det mon så gået de fire drenge, som nu er blevet til mænd? Ikke sådan rigtig godt. For nogen af dem. De sidder på hver deres måde fast i livet og i fortiden. Det står klart efter en veloplagt og tempofyldt introduktion af de fire ungdomsvenner, hvor den nu stoffrie og stabile Mark er tilbage en tur i Edinburgh fra sit hjem i Amsterdam.
Det bliver et møde med det gamle barndomshjem og en by, som aldrig rigtigt har sluppet sit tag i ham. Og så er det ikke mindst et møde med de gamle venner skråsteg fjender. Den kokainglade og småkriminelle Sick Boy samt den fortsatte junkie Spud og en evigt ilter Begbie. Et møde med en fortid, der ikke har efterladt venskaberne uden store skår i glæden.
Således skal der nu ryddes op i fortidens følelser, spøgelser og nutidens ophobede frustrationer over, hvad der er gået forud 20 år tidligere. De forliste drømme og venskaber samt det efterhånden udslukte håb for fremtiden. Det hele fortalt desværre i en ikke helt medrivende flow, men flere fine nik til den første film – bare uden, at fortsættelsen dog når samme magiske højder, vildskab og engagement.
Men 2T Trainspotting er altså mange ting. Den er både sørgelig, sjov, deprimerende, nostalgisk, rørende, småsentimental, brutal og sine steder også ganske medrivende – desværre bare ikke sådan for alvor eller i meget mere end et par scener af gangen. Mens jeg heller ikke som sådan for alvor kommer ind under huden på eller engageres i de fire venners genforening.
Det bliver mest til et ekko af noget, der var. Lidt ligesom genforeningen. Begbie står dog overraskende nok for en af de mest rørende scener i et møde med sin egen søn, mens der også stadig er knitrende fin kemi mellem blandt andet Mark og Spud, eksempelvis i en sød scene, hvor Mark tager Spud med på en både morsom og helt gribende løbetur væk fra junken og alt det grimme.
Var der så behov for en fortsættelse? Måske ikke just. Men nu er den her. Desværre er det bare ikke blevet til meget mere end en ganske udmærket filmoplevelse, der dog ender med at være sådan lidt meh­-agtig på trods af en håndfuld ellers vellykkede scener. Men den store og medrivende filmoplevelse bliver det bare aldrig til. Desværre.
Blu-ray-udgivelsens tekniske side er dog udelukkende en fornøjelse med sit veldefinerede og lækkert farvemættede billede samt sit dynamiske lydspor, der går klart og velbalanceret igennem. Sådan! Ekstramaterialet består af en håndfuld slettede scener samt en samtale med instruktør Danny Boyle og cast, mens man slutteligt finder et kommentarspor med Danny Boyle og John Hodge.
– T2 Trainspotting udkommer på Blu-ray den 20. juli 2017.
https://filmskribenten.dk/wp-content/uploads/2017/07/Trainspotting-2-Blu-ray-thumb-02.jpg 394 700 Bjarke Friis Kristensen https://filmskribenten.dk/wp-content/uploads/2018/11/logo.png Bjarke Friis Kristensen2017-07-13 12:21:272017-07-13 12:21:27T2 TRAINSPOTTING: Tilbage til Edinburgh 20 år senere
Gosling og Stone charmerer mig hele vejen med ‘La La Land’
11. juli 2017/i Anmeldelser, Blu-ray/DVD /af Bjarke Friis Kristensen
Blu-ray-anmeldelse: Jeg er ikke som sådan musicalfan, men jeg faldt nu alligevel pladask for Damien Chazelles La La Land. Det er der også god grund til, for den er ganske enkelt drønhamrende charmerende, dejlig nostalgisk og bare pokkers sød. Og så er den ikke uden en fin bittersød kant.
En kant, der klæder dens farvestrålende indpakning og dejligt lette væsen, hvor der åbnes med et stort og yderst velkoreograferet musicalnummer, der folder sig medrivende ud på motorvejen ind mod drømmenes by, Los Angeles.
Her sidder de mange aspirerende skuespillere og musikere stift i kø, inden bilkøen forvandles til farvestrålende sang og dans med lange og elegant glidende kamerabevægelser ind og ud mellem bilerne samt de mange sangere og dansere, der træder ud af køens dødvande og ind i et sprudlende musicalunivers.
I køen finder man også skuespillerinde in spe Mia samt jazzpianisten Sebastian, henholdsvis Emma Stone og Ryan Gosling. Det er dog ikke kærlighed og sød musik imellem dem – sådan liiige med sammen. Men da deres veje tilfældigvis krydses igen – og igen – spirer romancen. Og jeg spirer med. Den kække og selvsikre Sebastian mod den drømmende Mia med de fængslende dådyrøjne.
Sødt og naivt samt dansende og syngende, naturligvis. Uden at det bliver klægt, men med sin uskyld i behold samt den naive romance med fine og små komiske modhager. Her er dog andet på spil end kærligheden og romancen.
La La Land er også historien om at jagte drømmen – om at turde tro på sig selv. Og hvor svært det kan være i en by, hvor alle synes at jage det samme. Hvor nedturene står i kø, mens succesen synes uendeligt langt borte. Mia med sin skuespillerindedrøm, og Sebastian med drømmen om at åbne sin egen jazzklub.
De to er hele vejen velspillende selskab i mere end en forstand. For de både danser, spiller og synger sig charmerende gennem både op- og nedture. Det uden, at musicalen tager overhånd og bliver en kulørt parodi. Oprigtigheden sitrer engagerende i hver kameraindstilling og hver sang, hvor jeg suges ind i det syngende univers.
La La Land er – sådan helt skåret ind til benet – en forrygende fin og farverig hyldest til Hollywood, Los Angeles og musicalen i sig selv. Til den sødmefulde naivitet, til nostalgien og drømmenes insisterende styrke. Nå ja, og så er der lige filmens sidste intenst gribende del, som løfter La La Land ind i en liga for sig og sikrer sig den sidste følelsesladede femte stjerne.
Det er desuden en fornøjelse at gense filmen på denne fine Blu-ray-udgivelse, der byder på et farvemættet og veldefineret billede, mens også den dynamiske lydside sender både de fængende musiknumre samt replikker klart og velbalanceret igennem. Sådan! Desværre indeholder udgivelsen intet ekstramateriale, men nu er filmen i sig selv også en stor fornøjelse.
– La La Land får 5 ud af 6 stjerner:
– La La Land udkommer på dvd og Blu-ray den 6. juli 2017.
https://filmskribenten.dk/wp-content/uploads/2017/07/La-La-Land-Blu-ray-thumb-02.jpg 482 700 Bjarke Friis Kristensen https://filmskribenten.dk/wp-content/uploads/2018/11/logo.png Bjarke Friis Kristensen2017-07-11 15:11:532017-07-11 15:12:23Gosling og Stone charmerer mig hele vejen med ‘La La Land’
Side 1 af 24123›»
FØLG OS PÅ FACEBOOK
Der er urovækkende smil og olme jump scares i gyset ‘Smile’29. september 2022 - 08:14
‘Triangle of Sadness’ smadrer satiren lige i fjæset på dig22. september 2022 - 12:54
Idyllen krakelerer på underholdende vis i ‘Don’t Worry Darling’22. september 2022 - 12:53
En glubsk løve er generisk løs på savannen i ‘Beast’22. september 2022 - 12:53
‘Moonage Daydream’ er en forrygende fabulerende Bowie-dokumentar15. september 2022 - 06:51
‘Ticket to Paradise’ er en rom com med delvis charme15. september 2022 - 06:50
Hvem er mon morderen i den intense ‘Bodies Bodies Bodies’?8. september 2022 - 15:53
‘Official Competition’ spidder skarpt kunstens forfængelighed1. september 2022 - 09:38
Der er skrækklichéer og en grum overraskelse i ‘Te Invitation’1. september 2022 - 09:38
Jeg blev forført af fremtidens sjælesøgning i ‘After Yang’25. august 2022 - 06:35
Alt indhold tilhører Filmskribenten.dk
Ved brug kontakt Filmskribenten.dk
Følg os på Facebook
Der er urovækkende smil og olme jump scares i gyset ‘Smile’29. september 2022 - 08:14
‘Triangle of Sadness’ smadrer satiren lige i fjæset på dig22. september 2022 - 12:54
Idyllen krakelerer på underholdende vis i ‘Don’t Worry Darling’22. september 2022 - 12:53
En glubsk løve er generisk løs på savannen i ‘Beast’22. september 2022 - 12:53
‘Moonage Daydream’ er en forrygende fabulerende Bowie-dokumentar15. september 2022 - 06:51
KATEGORIER Vælg kategori 4K Ultra HD/Blu-ray  (124) 7 fremragende film  (4) Anmeldelser  (1.173) Artikel  (50) Biograf  (650) Bizart  (57) Blodig Weekend  (35) Blodig Weekend 2013  (5) Blodig Weekend 2014  (4) Blodig Weekend 2015  (2) Blodig Weekend 2017  (5) Blodig Weekend 2018  (5) Blodig Weekend 2019  (5) Blu-ray-anbefaling  (96) Blu-ray/DVD  (769) CPH PIX  (10) CPH PIX 2010  (13) CPH PIX 2011  (19) CPH PIX 2012  (19) CPH PIX 2013  (15) CPH PIX 2014  (6) CPH PIX 2015  (6) CPH PIX 2016  (8) CPH PIX 2017  (9) CPH PIX 2018  (10) Den skal du se  (2) Dvd-anbefaling  (2) En filmserie du skal se  (2) En klassiker du skal se  (1) En nyklassiker du skal se  (4) En serie du skal se  (50) Events  (45) Fanart  (122) Filmanbefaling  (10) Filmsjov  (263) Gossip  (1) Ikke kategoriseret  (12) Inteview  (15) Konkurrence  (1) kortfilm  (63) Kunst  (39) Mashup  (62) Merchandise  (1) Montage  (66) musikvideo  (16) Nyhed  (47) Nyheder  (222) Plakater  (139) Q&A  (1) sammenklip  (22) Shopping  (4) snik snak  (5) sniksnak  (141) soundtrack  (1) Spoof  (100) Streaming  (4) supercut  (96) Top liste  (8) Top ti liste  (12) trailer  (133) Uncategorized  (5)
ARKIV Vælg måned september 2022 august 2022 juli 2022 juni 2022 maj 2022 april 2022 marts 2022 februar 2022 januar 2022 december 2021 november 2021 oktober 2021 september 2021 august 2021 juli 2021 juni 2021 maj 2021 april 2021 marts 2021 november 2020 oktober 2020 september 2020 august 2020 juli 2020 juni 2020 maj 2020 april 2020 marts 2020 februar 2020 januar 2020 december 2019 november 2019 oktober 2019 september 2019 august 2019 juli 2019 juni 2019 maj 2019 april 2019 marts 2019 februar 2019 januar 2019 december 2018 november 2018 oktober 2018 september 2018 august 2018 juli 2018 juni 2018 maj 2018 april 2018 marts 2018 februar 2018 januar 2018 december 2017 november 2017 oktober 2017 september 2017 august 2017 juli 2017 juni 2017 maj 2017 april 2017 marts 2017 februar 2017 januar 2017 december 2016 november 2016 oktober 2016 september 2016 august 2016 juli 2016 juni 2016 maj 2016 april 2016 marts 2016 februar 2016 januar 2016 december 2015 november 2015 oktober 2015 september 2015 august 2015 juli 2015 juni 2015 maj 2015 april 2015 marts 2015 februar 2015 januar 2015 december 2014 november 2014 oktober 2014 september 2014 august 2014 juli 2014 juni 2014 maj 2014 april 2014 marts 2014 februar 2014 januar 2014 december 2013 november 2013 oktober 2013 september 2013 august 2013 juli 2013 juni 2013 maj 2013 april 2013 marts 2013 februar 2013 januar 2013 december 2012 november 2012 oktober 2012 september 2012 august 2012 juli 2012 juni 2012 maj 2012 april 2012 marts 2012 februar 2012 januar 2012 december 2011 november 2011 oktober 2011 september 2011 august 2011 juli 2011 juni 2011 maj 2011 april 2011 marts 2011 februar 2011 januar 2011 december 2010 november 2010 oktober 2010 september 2010 august 2010 juli 2010 juni 2010 maj 2010 april 2010 marts 2010 februar 2010 januar 2010 december 2009 november 2009 oktober 2009
© Copyright - Filmskribenten - powered by Enfold WordPress Theme